google/wiki40b huggingface dataset:
ฟิลิป ฮาลซมัน

ฟิลิป ฮาลซมัน (รัสเซีย: Филипп Халсман; ลัตเวีย: Filips Halsmans; อังกฤษ: Philippe Halsman; 2 พฤษภาคม ค.ศ. 1906 - 25 มิถุนายน ค.ศ. 1979) เป็นช่างภาพบุคคลชาวอเมริกันเชื้อสายลัตเวียที่มีชื่อเสียง
ฟิลิป ฮาลซมันเกิดที่เมืองรีกา จักรวรรดิรัสเซีย ในครอบครัวชาวยิว ศึกษาวิศวกรรมไฟฟ้าที่เมืองเดรสเดิน เมื่ออายุได้ 22 ปี ในเดือนกันยายน ค.ศ. 1928 เขาเดินทางไปท่องเที่ยวปีนเทือกเขาแอลป์กับเมอร์ด็อก ฮาลซมัน ผู้เป็นบิดา มีผู้พบศพบิดาของเขาเสียชีวิตจากบาดแผลเนื่องจากของแข็งกระทบศีรษะ และทำให้ฟิลิปถูกตัดสินจำคุกเป็นเวลาสี่ปี ด้วยข้อกล่าวหาว่ากระทำปิตุฆาต คดีนี้ก่อให้เกิดกระแสต่อต้านชาวยิว และได้รับความสนใจในระดับนานาชาติ ฮาลซมันได้รับการปล่อยตัวในปี ค.ศ. 1931 หลังจากอัลเบิร์ต ไอน์สไตน์ และโทมัส มานน์ เขียนจดหมายเปิดผนึกเรียกร้องให้ปล่อยตัวเขา
ฮาลซมันเดินออกจากออสเตรียไปอาศัยในฝรั่งเศส  และทำงานเป็นช่างภาพแฟชั่นให้นิตยสารโว้ก จากนั้นจึงอพยพไปสหรัฐอเมริกา เมื่อเกิดสงครามโลกครั้งที่สอง เขาได้งานเป็นช่างภาพให้กับนิตยสารไลฟ์
คณะวิศวกรรมศาสตร์และสถาปัตยกรรมศาสตร์ มหาวิทยาลัยเทคโนโลยีราชมงคลอีสาน

ประวัติ

คณะวิศวกรรมศาสตร์และสถาปัตยกรรมศาสตร์มหาวิทยาลัยเทคโนโลยีราชมงคลอีสาน จัดตั้งขึ้นตาม พ.ร.บ. มหาวิทยาลัยเทคโนโลยีราชมงคลอีสาน เมื่อวันที่ 9 กุมภาพันธ์ 2550 เป็นสถาบันอุดมศึกษาสายวิชาชีพ มีคณบดีเป็นผู้รับผิดชอบในฐานะหัวหน้าส่วนราชการ จัดตั้งเป็นคณะฯ โดยรวมคณะวิชาเครื่องกล คณะวิชาโยธา คณะวิชาไฟฟ้า คณะวิชาเทคโนโลยีการผลิต และคณะวิชาสถาปัตยกรรมศาสตร์ เข้าด้วยกัน มีภารกิจ 4 ด้านคือ 1.งานจัดการศึกษา 2.งานวิจัย สิ่งประดิษฐ์ นวัตกรรม 3.งานบริการทางวิชาการแก่สังคม 4.ความเป็นมาของตราสัญลักษณ์ของคณะ

ตราสัญลักษณ์

ตราสัญลักษณ์ของคณะวิศวกรรมศาสตร์และสถาปัตยกรรมศาสตร์ เป็นการออกแบบของนักศึกษาของคณะ ผู้ออกแบบคือ นางสาวรัตนา ชวนโพธิ์ นักศึกษาสาขาวิชาสถาปัตยกรรมศาสตร์ ระดับปริญญาตรี ชั้นปที่ 3 เป็นการออกแบบภายใต้แนวความคิด Unity หรือ ความเป็นอันหนึ่งอันเดียวกัน หมายถึง การรวมเป็นคณะเดียวกันของคณะวิศวกรรมศาสตร์และสถาปัตยกรรมศาสตร์ โดยนำสัญลักษณ์เฉพาะที่สื่อถึง 2 คณะ คือ ฟันเฟือง และลูกศร 4 ทิศ มาลดทอนรูปทรงและจัดรวมให้เกิดความเป็นอันหนึ่งเดียว และแทรกตัวอักษรย่อ EA อันหมายถึง Engineering และ Architecture โทนสีที่เลือกใช้ สีแดงเข้ม เป็นสีประจำคณะของคณะวิศวกรรมศาสตร์และสถาปัตยกรรมศาสตร์ สีขาวและสีเหลือง ใช้สื่อความหมายถึง ความสะอาด บริสุทธิ์ของจิตใจ ความมีคุณธรรมของนักศึกษา ซึ่งเป็นผู้ที่มีความรู้และมีคุณธรรมควบคู่กัน
ซากิ ชิมิซุ

ประวัติ

ซากิเกิดในกรุงโตเกียว ประเทศญี่ปุ่น ได้เข้าและผ่านการทดสอบการแสดงเฮลโล! พรอเจกต์คิดส์ (Hello! Project Kids Audition) เพื่อเป็นสมาชิกของกลุ่มเฮลโล! พรอเจกต์คิดส์เมื่อปี 2545 โดยได้เริ่มงานตั้งแต่ปีนั้นเอง หนึ่งในบรรดางานเริ่มแรกคือร่วมกับกลุ่มเฮลโล! พรอเจกต์คิดส์ และวงมอร์นิงมูซูเมะ (Morning Musume) แสดงนำในภาพยนตร์ชื่อ โคะอินุดังโนะโมะโนะงะตะริ และร่วมกับสมาชิกคนอื่น ๆ ในกลุ่มเฮลโล! พรอเจกต์คิดส์ ทำเพลงออกเป็นซิงเกิลเรียก "ออลฟอร์วัน & วันฟอร์ออล!" (All For One & One For All!) ซึ่งต่อมานับถือกันว่าเป็นเพลงหลักของเฮลโล! พรอเจกต์ด้วย
ครั้นปี 2546 ซากิได้ร่วมกับเพื่อนอีกสี่คนของกลุ่มเฮลโล! พรอเจกต์คิดส์ เข้าเป็นสมาชิกวงซิกซ์ (ZYX) โดยมีมาริ ยางูจิ สมาชิกวงมอร์นิงมูซูเมะ เป็นพี่เลี้ยง วงซิกซ์ออกซิงเกิลสองฉบับคือ "อิกุซิกซ์! ฟลายไฮ" (Iku ZYX! Fly High) หนึ่ง และ "ชิโระอิโทเกียว" (Shiroi Tōkyō) หนึ่ง แล้วยุบเลิกไปในปี 2547 เมื่อซากิได้รับเลือกให้เข้าเป็นสมาชิกวงเบร์รีซ์โคโบโดยได้เป็นหัวหน้าวงเนื่องจากอายุมากที่สุดในวง นอกเหนือไปจากงานร้องและแสดงแล้ว ผลงานหลักของซากิในช่วงต้นคือร่วมกับวงจัดรายการวิทยุสัปดาห์สิบห้านาทีเรียก เบร์รีซ์โคโบคิริสึ! เร! ชากุเซกิ!
วันที่ 31 ธันวาคม 2549 ซากิจึงได้ขึ้นแสดงบนเวทีในงานโคฮากุอูตะกัสเซ็งฉบับที่ 57 (57th edition of Kōhaku Uta Gassen) โดยร่วมกับสมาชิกวงเบร์รีซ์โคโบ หนึ่ง วงครันทรีมูซูเมะ (Country Musume) หนึ่ง และคิวต์ (Cute) หนึ่ง สามวง เป็นหางเครื่องให้วงมอร์นิงมูซูเมะขณะร้องเพลง "อารูอิเตรุ" (Aruiteru)
ในปี 2551 เฮลโล! พรอเจกต์ตั้งวงดนตรีวงใหม่เรียก ไฮคิง (High-King) จึงให้ซากิมาร่วมเป็นสมาชิกด้วย ครั้นปีถัดมา สึงกุ (Tsunku) ผู้อำนวยการผลิตของเฮลโล! พรอเจกต์ แถลงที่ประเทศเกาหลีใต้ว่าจะจัดการทดสอบการแสดงเพื่อหาสมาชิกใหม่ ณ ประเทศนั้น ในการนี้ สมาชิกเฮลโล! พรอเจกต์ ได้แก่ ซากิ หนึ่ง ไอ ทากาฮาชิ (Ai Takahashi) หนึ่ง เรนะ ทานากะ (Reina Tanaka) หนึ่ง มามิ ยาจิมะ (Maimi Yajima) หนึ่ง และเฉียน หลิน (Qián Lín) หนึ่ง ห้าคนร่วมเดินทางไปด้วย ต่อมาวันที่ 2 มกราคม 2555 ริซะ นีงากิ (Risa Niigaki) หัวกลุ่มเฮลโล! พรอเจกต์ พ้นจากการเป็นสมาชิกเฮลโล! พรอเจกต์ จึงมีการตั้งให้ซากิสืบตำแหน่งหัวหน้ากลุ่มเฮลโล! พรอเจกต์แทน
ราชวงศ์การอแล็งเฌียง

ประวัติศาสตร์

ตระกูลขึ้นมามีอำนาจในฐานะสมุหราชมณเฑียรที่สืบทอดทางสายเลือดของราชอาณาจักรออสเตรเชียของชาวแฟรงก์ และเมื่อเปแป็งที่ 2 แห่งเฮริสตัลขึ้นเป็นสมุหราชมณเฑียรในปี ค.ศ. 679 ตระกูลก็ลดอำนาจของกษัตริย์เมโรวินเจียนที่ไม่มีความสำคัญให้เป็นแค่กษัตริย์แต่ในนาม
ในปี ค.ศ. 687 เปแป็งที่ 2 ได้อำนาจในการปกครองอาณาจักรแฟรงก์ทั้งหมดมาเมื่อสามารถปราบคู่แข่งชาวนูสเตรียน เอโบอิน ได้ และเมื่อเสียชีวิตในปี ค.ศ. 714 เปแป็งก็ทิ้งทายาทตามกฎหมายเอาไว้หนึ่งคน เป็นเด็กน้อยวัย 6 ปี กับบุตรชายนอกสมรสอีกหนึ่งคน คือ ชาร์ลส์ มาร์เตล
ในปี ค.ศ. 725 ชาร์ลส์ มาร์เตลตั้งตนเป็นผู้ปกครองของชาวแฟรงก์ แม้จะยังเก็บระบอบกษัตริย์ของชาวเมโรวินเจียนไว้จนถึงปี ค.ศ. 737 ที่ธูเดอริคที่ 4 สิ้นพระชนม์ ชาร์ลส์ตัดสินใจทิ้งบัลลังก์ไว้ให้ว่างอยู่อย่างนั้น
ชาร์ลส์ มาร์เตลเสียชีวิตในปี ค.ศ. 741 บุตรชายของเขา เปแป็งที่ 3 ผู้ตัวเตี้ยกับแกร์โลมง แบ่งอาณาจักรกัน หลังแกร์โลมงสละตำแหน่งในปี ค.ศ. 747 เปแป็งที่ 3 กลายเป็นผู้ปกครองแต่เพียงผู้เดียว ตำแหน่งของเขามั่นคงพอจนทำให้ในปี ค.ศ. 750 เปแป็งตัดสินใจปลดกษัตริย์เมโรวินเจียนคนสุดท้าย ชิลเดอริคที่ 3 ออกจากตำแหน่ง และด้วยการสนับสนุนของพระสันตะปาปาซาคาเรียส เปแป็งได้ทำให้ตนเองได้รับเลือกเป็นกษัตริย์โดยกลุ่มขุนนางชาวแฟรงก์และได้รับการเจิมจากบิชอปของศาสนจักรโรมัน
อาณาจักรถูกแบ่งอีกครั้งเมื่อเปแป็งสิ้นพระชนม์ในปี ค.ศ. 768 แต่การสิ้นพระชนม์ในสามปีต่อมาของพระโอรสคนเล็ก แกร์โลมง ทำให้อาณาเขตกลับมารวมกันเป็นหนึ่งเดียวในมือของพระโอรสคนโตของเปแป็ง ชาร์ลส์ ที่จะกลายเป็นที่รู้จักในชื่อ ชาร์เลอมาญ 
ชาร์เลอมาญขยายอำนาจของชาวแฟรงก์ด้วยการพิชิตพื้นที่ทั้งหมดของกอล เข้าสู่เยอรมนีและอิตาลี และทำให้ชาวโบฮีเมียน ชาวอาวาร์ ชาวเซิร์บ ชาวโครแอต และกลุ่มชนอื่น ๆ ของยุโรปตะวันออกตกเป็นเมืองขึ้น พระองค์สร้างสัมพันธไมตรีกับพระสันตะปาปา และสร้างรัฐของพระสันตะปาปาขึ้นมาในอิตาลีตอนกลางในปี ค.ศ. 774 ในวันคริสตมาสของปี ค.ศ. 800 ต่อหน้าพระสันตะปาปาลีโอที่ 3 ชาร์เลอมาญได้รับการสวมมงกุฎจักรพรรดิแห่งจักรวรรดิโรมันที่ถูกกอบกู้ขึ้นมาใหม่
จักรวรรดิของชาร์เลอมาญสามารถบงการยุโรปตะวันตกได้ แต่กลับตกเป็นเหยื่อของจารีตของชาวแฟรงก์โบราณในการแบ่งอาณาจักรให้กับพระโอรสทุกคนของกษัตริย์ผู้ล่วงลับ เมื่อพระโอรสคนเดียวที่ยังมีชีวิตอยู่และผู้สืบทอดของชาร์เลอมาญ หลุยส์ผู้ศรัทธา สิ้นพระชนม์ในปี ค.ศ. 840 พระโอรสสามคนของพระองค์ช่วงชิงการสืบทอดกัน ในสนธิสัญญาแวร์เดิงในปี ค.ศ. 843 ทั้งสามตกลงแบ่งจักรวรรดิออกเป็นสามราชอาณาจักร ฟรานเชียอ็อกชิเดนตาลิสตะวันตกตกเป็นของชาร์ลส์ที่ 2 ผู้ศีรษะล้าน ฟรานเชียอ็อกชิเดนตาลิสตะวันออกตกเป็นของหลุยส์ชาวเยอรมัน และฟรานเชียเมเดียที่รวมถึงมณฑลในอิตาลีและโรมตกเป็นของโลธาร์ที่ได้สืบทอดตำแหน่งจักรพรรดิด้วย
การแบ่งส่วนในภายหลังของราชอาณาจักรทั้งสาม บวกกับการขึ้นมาของกลุ่มอำนาจใหม่ ชาวนอร์มันและชาวแซ็กซัน บั่นทอนอำนาจของชาวการอแล็งเฌียง ตำแหน่งจักรพรรดิถูกส่งต่อจากโลธาร์สู่พระโอรส หลุยส์ที่ 2 ในปี ค.ศ. 855 จากหลุยส์ที่ 2 สู่พระปิตุลา ชาร์ลส์ผู้ศีรษะล้านในปี ค.ศ. 875 และหลังช่วงผลัดเปลี่ยนแผ่นดินหลังการสิ้นพระชนม์ของชาร์ลส์ในปี ค.ศ. 877 สู่ชาร์ลส์ที่ 3 ผู้ตัวอ้วน พระโอรสคนเล็กของหลุยส์ชาวเยอรมันในปี ค.ศ. 881
เมื่อชาร์ลส์ที่ 3 ถูกปลดออกจากตำแหน่งในปี ค.ศ. 887 อำนาจของชาวการอแล็งเฌียงไม่สามารถแก้ปัญหาในจักรวรรดิได้ แม้ว่ากษัตริย์การอแล็งเฌียงจะกลับมามีอำนาจในฝรั่งเศสอีกครั้งในช่วงปี ค.ศ. 893/898 – 923 และ ค.ศ. 936 – 987
นนทพัฒน์ ปานจันทร์

ประวัติ

นนทพัฒน์ ปานจันทร์ เป็นบุตรของ นายเสรี ปานจันทร์ และ นางเติมทิพย์ ปานจันทร์ เขาเริ่มฝึกหัดฟันดาบเมื่ออายุ 10 ปี จากการชักชวนของ จินดา กรรพฤทธิ์ ซึ่งเป็นผู้ฝึกสอนของชมรมฟันดาบมหาวิทยาลัยธรรมศาสตร์ หลังจากสำเร็จชั้นมัธยมศึกษาปีที่ 1 จากโรงเรียนสวนกุหลาบวิทยาลัย พ่อของนนทพัฒน์ก็ได้ส่งไปศึกษาต่อที่รัฐฟลอริดา สหรัฐอเมริกา เขาเข้าแข่งขันให้แก่ทีมชาติไทยในกีฬาซีเกมส์ ซึ่งได้แก่ครั้งที่ 21, 22, 23 และ 24 ใน พ.ศ. 2551 นนทพัฒน์ ได้เป็นตัวแทนนักกีฬาฟันดาบทีมชาติไทย ร่วมกับ วีระเดช โคธนี่ เข้าร่วมการแข่งขันโอลิมปิกฤดูร้อน 2008 รวมถึง กีฬาฟันดาบในซีเกมส์ 2011 ประเภทฟอยล์บุคคลชาย ที่ซึ่งเขาเป็นฝ่ายชนะเพื่อนร่วมชาติเดียวกันอย่าง ศุภกร ศรีแตงอ่อน ด้วยคะแนน 15-9 และนนทพัฒน์ได้รับรางวัลเหรียญทอง วันที่ 5 กันยายน พ.ศ. 2554 นนทพัฒน์ ปานจันทร์ เข้าแข่งขันรายการฟันดาบชิงชนะเลิศแห่งประเทศไทย ประจำปี 2554 ซึ่งเขาเป็นฝ่ายแพ้ต่อ ศุภกร ศรีแตงอ่อน ที่คะแนน 15-13 และนนทพัฒน์ได้อันดับที่สองของรายการดังกล่าว
นนทพัฒน์ ปานจันทร์ เป็นนักกีฬาฟันดาบทีมชาติไทยเพียงคนเดียวที่สามารถเข้าสู่รอบชิงชนะเลิศ ในการควอลิฟายคัดเลือกนักกีฬาสู่การแข่งขันกีฬาฟันดาบในโอลิมปิกฤดูร้อน 2012 อย่างไรก็ตาม เขาเป็นฝ่ายแพ้ต่อนักกีฬาชาวเลบานอนที่โอนสัญชาติมาจากอเมริกัน ด้วยคะแนน 13-15
วันที่ 13 กันยายน พ.ศ. 2556 นนทพัฒน์เข้าแข่งขันกีฬาฟันดาบนานาชาติ ไทยแลนด์โอเพน 2013 ประเภทฟอยล์บุคคลชาย รอบชิงชนะเลิศ โดยเป็นฝ่ายชนะสถาบัน นุชประไพ ที่ 15-4 คะแนน
คณะวิทยาการสุขภาพและการกีฬา มหาวิทยาลัยทักษิณ

ประวัติ

คณะวิทยาการสุขภาพและการกีฬา เป็นหน่วยงานที่จัดตั้งขึ้น ตามแผนแม่บทการพัฒนามหาวิทยาลัยทักษิณ สืบเนื่องจาก มหาวิทยาลัยศรีนครินทรวิโรฒ ภาคใต้ (สงขลา)ได้รับ การยกฐานะและสถาปนาเป็นมหาวิทยาลัยทักษิณ เมื่อวันที่ 1 พฤศจิกายน 2539 จึงมี การปรับเปลี่ยนโครงสร้างหน่วยงานบางหน่วยงานเพื่อความเหมาะสม และมีนโยบายและแผนงานการจัดตั้งหน่วยงานใหม่ระดับคณะ / สถาบัน / สำนักขึ้น เพื่อเป็นการพัฒนาและการขยายงานไปยังพื้นที่จังหวัดพัทลุง คณะวิทยาการสุขภาพและการกีฬา ได้รับบรรจุเข้าแผนการพัฒนามหาวิทยาลัยทักษิณ เขตพื้นที่จังหวัดพัทลุง
คณะวิทยาการสุขภาพและการกีฬา เริ่มดำเนินการเตรียมการจัดตั้งคณะฯ ตั้งแต่ ปี พ.ศ. 2540 และสามารถเปิดดำเนินการผลิตบัณฑิตหลักสูตรแรก คือ วท.บ. สาธารณสุขศาสตร์ ในปีการศึกษา 2542 ภายใต้ชื่อหน่วยงาน “โครงการจัดตั้งคณะวิทยาการสุขภาพและการกีฬา” โดยเป็นโครงการร่วมผลิตบัณฑิตสาขาสาธารณสุขศาสตร์ ร่วมกับวิทยาลัยการสาธารณสุขสิรินธร จังหวัดตรัง หลักสูตรต่อมาที่เปิดสอนคือ วท.บ. สุขศาสตร์อุตสาหกรรมและความปลอดภัย และหลักสูตร วท.บ.วิทยาศาสตร์การกีฬา พท.บ.แพทย์แผนไทย ตามลำดับ รวมทั้งการเตรียมการผลิตบัณฑิตระดับบัณฑิตศึกษา ซึ่งจะสามารถเปิดสอนได้ในปีการศึกษา 2548 เป็นต้นไป
คณะวิทยาการสุขภาพและการกีฬา ได้รับอนุมัติจากสภามหาวิทยาลัยทักษิณ ให้เป็นหน่วยงานใหม่ระดับคณะฯ ตั้งแต่วันที่ 2 สิงหาคม 2546
วัดนวลนรดิศวรวิหาร

วัดนวลนรดิศวรวิหาร หรือเรียกสั้น ๆ ว่า วัดนวลนรดิศ เป็นวัดไทย ประเภทพระอารามหลวง ชั้นตรี อยู่ที่คลองบางกอกใหญ่ด้านตะวันตก ตรงกันข้ามวัดประดู่ฉิมพลี แต่มีคลองกั้นกัน ในแขวงปากคลอง เขตภาษีเจริญ กรุงเทพมหานคร
วัดนวลนรดิศวรวิหาร เดิมเป็นวัดโบราณ และร้างมานานมาก เชื่อว่าสร้างในสมัยกรุงศรีอยุธยา แต่ปราศจากพยานหลักฐานในเรื่องนี้ มีชื่อดั้งเดิมว่า "วัดมะกอกใน" คู่กับ "วัดมะกอกนอก" ที่ปัจจุบันคือ วัดอรุณราชวราราม สาเหตุที่ได้ชื่อนี้เพราะตั้งอยู่ริมฝั่งคลองบางกอกใหญ่ ครั้งปลายรัชกาลพระบาทสมเด็จพระปรมินทรมหาจักรีบรมนาถ เจ้าคุณพระราชพันธุ์ (นวล) ผู้เป็นภริยาเจ้าพระยาอัครมหาเสนา (บุนนาค) และเป็นพระภคินีของสมเด็จพระอมรินทราบรมราชินี พระมเหสีพระบาทสมเด็จพระปรมินทรมหาจักรีบรมนาถ ได้บูรณะวัดมะกอกในอันร้างดังกล่าว โดยให้ เจ้าพระยาพระคลัง (ดิศ บุนนาค) ผู้เป็นบุตร รับผิดชอบ
เจ้าพระยาพระคลัง (ดิศ บุนนาค) เข้าบูรณะวัดมะกอกใน หลังเขาได้บูรณะวัดประยูรวงศาวาสเสร็จใน พ.ศ. 2379 ต่อมา พระบาทสมเด็จพระปรเมนทรมหามงกุฏพระราชทานนาม "นวลนรดิศวรวิหาร" ให้แก่วัดมะกอกใน เพื่อระลึกถึงเจ้าคุณพระราชพันธุ์ (นวล)
ในรัชกาลถัดมา ได้มีการบูรณะวัดนวลนรดิศวรวิหารอีกหลายครั้ง ซึ่งปรากฏหลักฐานอย่างน้อยสองครั้ง ครั้งแรกอยู่ในความรับผิดชอบของ เจ้าพระสุรวงศ์ไวยวัฒน์ (วร บุนนาค) และเจ้าพระยาภาสกรวงศ์ (พร บุนนาค) และครั้งที่สอง ดำเนินการโดย พระสาสนานุรักษ์ (ทิม รตนโชติ) เจ้าอาวาส และมีรายละเอียดการปฏิสังขรณ์อย่างพิสดารลงพิมพ์ในราชกิจจานุเบกษาด้วย ในสมัยหลัง ๆ ก็มีการบูรณะอีกหลายครั้ง
ฟาสต์เลน (2017)

เบื้องหลัง

ฟาสต์เลน กับประเภทแมตช์การปล้ำ จะถูกกำหนดโดยการวางพล็อตเรื่อง และเขียนบท โดยนักมวยปล้ำจะถูกวางตัวให้เป็น ธรรมะ หรือ อธรรม ทั้งหมดโดยการจัดแมตช์ นักมวยปล้ำทั้งหมดที่มาจากรอว์ และ 205 ไลฟ์ ของครุยเซอร์เวท
ในรอว์ (27 มกราคม ค.ศ. 2017) โกลด์เบิร์กได้ปรากฏตัวเป็นแขกรับเชิญคนแรกในรายการ "The Kevin Owens Show" ของแชมป์ยูนิเวอร์แซล WWE เควิน โอเวนส์ ทั้งคู่ได้เผชิญหน้ากัน และโกลด์เบิร์กได้ประกาศไว้ว่าจะชนะแมทช์รอยัลรัมเบิล และจะไปชิงแชมป์ยูนิเวอร์แซลจากโอเวนส์ ในเรสเซิลเมเนีย ครั้งที่ 33 ต่อมาหลังจากที่เค้าแพ้จากแมทช์รอยัลรัมเบิลมาแล้ว โกลด์เบิร์กได้ปรากฏตัวในรอว์ (6 กุมภาพันธ์ ค.ศ. 2017) พร้อมกับมาประกาศให้คำตอบต่อพอล เฮย์เมน ในการเจอกับบร็อก เลสเนอร์อีกครั้งในเรสเซิลเมเนีย 33 หลังจากที่เขาเจอกันเมื่อ 14 ปีที่แล้วในเรสเซิลเมเนีย ครั้งที่ 20 ซึ่งโกลด์เบิร์กตอบตกลง ต่อมาโกลด์เบิร์กได้มาขัดจังหวะโอเวนส์ และแชมป์ยูเอส คริส เจอริโค ซึ่งเขาทั้งคู่ได้แสดงการยอมรับความท้าทายของโกลด์เบิร์ก และโกลด์เบิร์กได้ท้าทายโอเวนส์ เจอกับเค้าในฟาสต์เลนชิงแชมป์ยูนิเวอร์แซล ซึ่งเจริโคได้รับการยอมรับการแข่งขันในนามของโอเวนส์ สัปดาห์ต่อมา โอเวนส์ได้หักหลังเจอริโคในงานฉลอง "Festival of Friendship" ยุติบทบาทเพื่อนที่แสนดีของทั้งคู่
ในรอยัลรัมเบิล (2017) บรอน สโตรว์แมน ได้เข้ามายุ่งในแมทช์ชิงแชมป์ยูนิเวอร์แซล ระหว่างเควิน โอเวนส์ กับโรแมน เรนส์ โดยมารอบทำร้ายเรนส์ ในรอว์คืนต่อมา โอเวนส์บอกว่าสโตรว์แมนได้ช่วยให้เขาป้องกันแชมป์ไว้ได้ เพราะว่าเขาไม่ชอบเรนส์ และเคยสัญญาไว้ว่าจะชิงแชมป์ยูนิเวอร์แซล ซึ่งโอเวนส์ปฏิเสธ ก่อนที่สโตรว์แมนจะออกมาเผยภาพที่ซึ่งโอเวนส์ระบุว่าสโตรว์แมนจะเป็นคนต่อไปที่จะได้รับโอกาสหลังจากที่โอเวนส์ชนะเรนส์ในรอยัลรัมเบิล แต่แล้วผู้จัดการทั่วไปของรอว์ มิค โฟลีย์ ได้ออกมากำหนดการแข่งขันในคืนนี้ ซึ่งโอเวนส์ชนะฟาล์ว โดยการที่เรนส์มารอบทำร้ายสโตรว์แมนระหว่างการปล้ำ ในรอว์ (6 กุมภาพันธ์ ค.ศ. 2017) หลังจากที่สโตรว์แมนได้เอาชนะนักมวยปล้ำท้องถิ่นในแฮนดิแคป 4 รุม 1 สโตรว์แมนเรียกร้องแมตช์ที่ดีกว่านี้จากโฟลีย์ ซึ่งโฟลีย์ได้กำหนดไว้แล้วที่จะเจอกับเรนส์ในฟาสต์เลน
สาโรจน์ ชวนะวิรัช

ประวัติ

สาโรจน์ ชวนะวิรัช เกิดเมื่อวันที่ 11 พฤษภาคม พ.ศ. 2485 จบการศึกษาปริญญาตรี และปริญญาโท สาขารัฐศาสตร์ จากมหาวิทยาลัยแคลิฟอร์เนีย ลอสแอนเจลิส ประเทศสหรัฐอเมริกา และผ่านการศึกษาอบรมจากวิทยาลัยป้องกันราชอาณาจักร รุ่นปี พ.ศ. 2531

การทำงาน

นายสาโรจน์ ชวนะวิรัช เริ่มรับราชการเป็นเจ้าหน้าที่การทูต ระดับ 4 ประจำกองพิธีการ กรมพิธีการทูต เมื่อปี พ.ศ. 2510 กระทั่งในปี พ.ศ. 2524 ได้รับแต่งตั้งเป็นอธิบดีกรมองค์การระหว่างประเทศ จากนั้นในปี พ.ศ. 2526 ได้รับแต่งตั้งเป็นเอกอัครราชทูตไทย ประจำสิงคโปร์ และได้รับแต่งตั้งให้ดำรงตำแหน่งอธิบดีกรมต่างๆ จนกระทั่งในปี พ.ศ. 2539 ได้รับแต่งตั้งเป็นปลัดกระทรวงการต่างประเทศ จนครบระยะเวลา 4 ปี จึงได้รับแต่งตั้งเป็นเอกอัครราชทูตวิสามัญผู้มีอำนาจเต็มประจำสาธารณรัฐฝรั่งเศส จนเกษียณอายุราชการในปี พ.ศ. 2545
สาโรจน์ ชวนะวิรัช ได้รับพระบรมราชโองการโปรดเกล้าฯ ให้ดำรงตำแหน่งรัฐมนตรีว่าการกระทรวงการต่างประเทศ เมื่อวันที่ 7 กันยายน พ.ศ. 2551 แต่ยังไม่ทันได้ปฏิบัติหน้าที่ก็ต้องพ้นจากตำแหน่งความเป็นรัฐมนตรี เนื่องจากคณะรัฐมนตรีพ้นจากตำแหน่งตามคำวินิจฉัยของศาลรัฐธรรมนูญให้นายกรัฐมนตรี (นายสมัคร สุนทรเวช) พ้นจากตำแหน่ง ในวันที่ 9 กันยายน พ.ศ. 2551 รวมระยะเวลาที่ดำรงตำแหน่งเพียง 2 วัน
ลีด

ลีด (LEED หรือในชื่อเต็มว่า Leadership in Energy & Environmental Design) คือระบบในการออกใบประกาศการยอมรับอาคารเขียวในระดับนานาชาติ เพื่อแสดงว่าอาคารนี้ได้ถูกออกแบบ และก่อสร้างตามลักษณะของการประหยัดพลังงาน การใช้น้ำอย่างมีประสิทธิภาพ และการลดการปล่อยคาร์บอนไดออกไซด์
ลีด พัฒนาโดย U.S. Green Building Council (USGBC)
ปลายี่สก

ลักษณะ

เป็นปลาน้ำจืดขนาดใหญ่ หัวค่อนข้างโต มีหนวดสั้น 1 คู่ อยู่มุมปากบน ปากเล็กยืดหดได้ อยู่คล้อยลงมาใต้ส่วนหัว สีของลำตัวเหลือง มีแถบสีดำ 7 แถบ พาดไปตามความยาวของ ลำตัว แถบสีดำเหล่านี้จะพาดอยู่ระหว่างรอยต่อของเกล็ด ตาสีแดง ครีบทุกครีบสีชมพู อยู่ตามแม่น้ำที่พื้นที่เป็นกรวด หินหรือทราย ในฤดูผสมพันธุ์ปลาตัวผู้จะเปลี่ยนสีลำตัวเป็นสีคล้ำอมม่วงและมีตุ่มสิวขึ้นบริเวณข้างแก้มและครีบอก วางไข่ในฤดูหนาว โดยจะอยู่รวมกันเป็นฝูงใหญ่ ๆ ฝูงละ 30 - 40 ตัว บริเวณที่วางไข่อยู่ท้ายเกาะกลางน้ำ กินหอยและตัวอ่อนแมลงน้ำที่อยู่บริเวณพื้นดิน ขนาดใหญ่ที่สุดเท่าที่พบมีความยาว 1 เมตร และมีน้ำหนักถึง 40 กิโลกรัม

ที่อยู่

พบตามแหล่งน้ำใหญ่ของภาคกลาง, ภาคเหนือและอีสาน เช่น แม่น้ำโขง, แม่น้ำน่าน, แม่น้ำเจ้าพระยา, แม่น้ำท่าจีน, แม่น้ำแม่กลอง นอกจากนี้แล้วยังพบได้ที่แม่น้ำปะหัง ในรัฐปะหัง ของมาเลเซียอีกด้วย

ชื่อเรียกอื่น

ปลายี่สก มีชื่อเรียกแตกต่างออกไปตามท้องถิ่นต่าง ๆ เช่น "ปลาเอิน" หรือ "ปลาเอินตาแดง" ในภาษาอีสาน "ปลายี่สกทอง" หรือ "ปลาอีสก" หรือ "ปลากะสก" ในแถบแม่น้ำน่าน และที่จังหวัดเชียงรายเรียกว่า "ปลาเสือ" เป็นต้น
เป็นปลาที่มีรสชาติอร่อยมาก จึงถูกจับเพื่อนำมาบริโภคและซื่อขายกันเป็นจำนวนมาก ด้วยเหตุนี้ จึงทำให้ปลายี่สกกลายเป็นปลาที่อยู่สถานะใกล้สูญพันธุ์ในธรรมชาติ แต่ปัจจุบันกรมประมงสามารถเพาะพันธุ์ได้ด้วยการผสมเทียม สำเร็จขึ้นในปี พ.ศ. 2517 และสนับสนุนให้เลี้ยงเป็นปลาเศรษฐกิจ นอกจากนี้ยังเลี้ยงเป็นปลาสวยงามได้ด้วย
นอกจากนี้แล้วยังเป็นปลาที่ทำเป็นป้ายบอกชื่อถนนในตัวอำเภอเมืองกาญจนบุรี จังหวัดกาญจนบุรี และยังเป็นสัตว์น้ำประจำจังหวัดกาญจนบุรีอีกด้วยเพราะเคยเป็นถิ่นที่ได้ชื่อว่ามีปลายี่สกชุกชุมในอดีต

สถานะ

สถานะการอนุรักษ์ ปลายี่สกติดอยู่ในบัญชีไซเตส กลุ่ม 1 ชนิดสัตว์ป่าและซากของสัตว์ป่าท้ายบัญชีอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ (ลำดับที่ 907)
โรงเรียนเทพมงคลรังษี

ประวัติโรงเรียน

โรงเรียนเทพมงคลรังษี ประกาศจัดตั้งเป็นโรงเรียนเมื่อวันที่ 2 พฤษภาคม พ.ศ. 2517 โดยถือจากการริเริ่มของ พระเดชพระคุณ พระเทพมงคลรังษี (ดี พุทธโชติ) อดีตเจ้าอาวาสวัดเทวสังฆารามและอดีตเจ้าคณะจังหวัดกาญจนบุรี ที่ได้เห็นความยากลำบากของผู้ปกครองเมื่อเด็กจบชั้นประถมศึกษาแล้ว เพราะโรงเรียนประจำจังหวัดอยู่ไกลจากชุมชนมาก และโรงเรียนระดับชั้นมัธยมศึกษาที่มีอยู่ก็รับเด็กเข้าเรียนได้ไม่หมด ท่านจึงมีความคิด ที่จะให้มีโรงเรียนมัธยมศึกษาในวัดเทวสังฆารามขึ้น จึงได้ดำเนินการจัดหาที่ดินที่ติดกับวัด เพื่อเป็นที่ตั้งโรงเรียน และเนื่องจากโรงเรียนการช่างกาญจนบุรีที่ตั้งอยู่ในวัด มีโครงการจะย้ายออกไปตั้งในสถานที่ใหม่ ดังนั้น จึงได้ที่ดินรวมทั้งอาคารต่างๆ เพื่อเป็นที่ตั้งของโรงเรียนมัธยมศึกษา ตามเจตนา
ในช่วงแรก มีจำนวนนักเรียน 111 คน อาศัยเรียนที่ตึกรวิเทวนันท์ ซึ่งเป็นอาคารเรียนพระปริยัติธรรม และสอนพระพุทธศาสนา ต่อมาก็มีนักเรียนเพิ่มขึ้นตามลำดับ และได้เริ่มเปิดสอนชั้นมัธยมศึกษาตอนปลาย ในปีการศึกษา 2524
ภาษาชาบากาโน

สำเนียง

ภาษาชาบากาโนมีหลายสำเนียง สำเนียงที่ใช้ภาษาตากาล็อกเป็นภาษาเริ่มต้นมีสามสำเนียงคือ สำเนียงกาบิเต สำเนียงเตอร์นาตี และสำเนียงเอร์มิตา (สูญแล้ว) สำเนียงอื่น ๆ มีภาษาเซบัวโนเป็นสำเนียงเริ่มต้น สำเนียงซัมโบวังกามีผู้พูดมากที่สุด และเป็นภาษาหลักของเมืองซัมโบวังกา คำศัพท์ส่วนใหญ่มาจากภาษาสเปน แต่ไวยากรณ์ยึดตามภาษาในฟิลิปปินส์เช่นภาษาตากาล็อกและภาษาเซบัวโน ยังใช้ในการศึกษา สื่อตีพิมพ์ โทรทัศน์ และวิทยุ

สำเนียงซัมโบวังกา

เมื่อ 23 มิถุนายน พ.ศ. 2178 ซัมโบวังกาเป็นอาณานิคมของสเปนอย่างสมบูรณ์ การจู่โจมของสุลต่านแห่งมินดาเนาและการตัดสินใจเผยแพร่ศาสนาคริสต์ลงไปทางใต้ของฟิลิปปินส์ทำให้ทางกองทัพตัดสินใจนำเข้าแรงงานจากลูซอนและวิซายา ทำให้บริเวณนั้น ประกอบไปด้วยกลุ่มคนที่หลากหลายคือ คือทหารจากสเปนและเม็กซิโก ประชาชนจากเซบูและอีโลอีโล และคนหลายเผ่าพันธุ์ในซัมโบวังกา ความแตกต่างทางด้านสำเนียงและวัฒนธรรม ทำให้คนแต่ละกลุ่มยากที่จะสื่อสารกัน ภาษาที่ใช้เป็นทางการคือภาษาสเปนแต่คนส่วนใหญ่ไม่ได้เรียนภาษาสเปน แต่จำเป็นต้องใช้ในการสื่อสาร จึงเกิดภาษาผสมและกลายเป็นภาษาลูกผสมไปอย่างสมบูรณ์ และกลายเป็นภาษากลางในซัมโบวังกาในปัจจุบัน

สำเนียงกาบิเต/เตอร์นาตี

ชาวเมร์ดิกาสเป็นชนเผ่าในเตอร์นาตีในหมู่เกาะโมลุกกะที่มีอาณานิคมขนาดเล็กของสเปน เตอร์นาตีเคยเป็นอาณานิคมของโปรตุเกสมาก่อนที่สเปนจะเข้ามาปกครอง ใน พ.ศ. 2117 อาสาสมัครชาวเมร์ดิกาสได้ไปสู่กาวิเตเพื่อสนับสนุนสเปน ต่อต้านโจรสลัดชาวจีนที่เรียกลิมาฮอง ชาวเมร์ดิกาสเข้าไปตั้งรกรากในบริเวณบาร์ราเด มารากอนดอนซึ่งอยู่ใกล้ปากแม่น้ำมารากอนดอน ปัจจุบัน บริเวณนี้เรียกเตอร์นาตี และชุมชนของชาวเมร์ดิกาสยังใช้ภาษาสเปนลูกผสมที่ได้รับอิทธิพลจากภาษาโปรตุเกสซึ่งเรียกว่าสำเนียงเตร์นาเตญโญ
ดัลซิม

ประวัติตามท้องเรื่อง

ดัลซิมเป็นนักสู้จากอินเดีย ผู้มีท่าทางโดยทั่วไปที่สงบเงียบ เขาเข้าร่วมศึกสตรีทไฟท์เตอร์โดยใช้วิชาโยคะในการต่อสู้เพื่อหาเงินรางวัลไปช่วยเหลือเด็กยากจนในหมู่บ้านของตน ในสตรีทไฟท์เตอร์ซีโร่ 2 เขาคิดว่าอาจเป็นการดีที่เขาตัดสินใจเข้าร่วมต่อสู้ แต่เขาก็ยังได้รับเงินไม่เพียงพอในการจัดซื้อปัจจัยสี่สำหรับใช้ในหมู่บ้านของเขา อย่างไรก็ตาม ดัลซิมก็ยังได้รับความเคารพจากผู้คนในหมู่บ้านของเขาอยู่เสมอมา ในสตรีทไฟท์เตอร์ซีโร่ 3 เขาได้มั่นหมายที่จะปราบเวก้า ดัลซิมได้ออกเดินทางไปทั่วโลก และได้พบกับเบอร์ดี้และโรส ซึ่งดัลซิมได้ใช้พลังควบคุมจิตใจในการค้นหาคำตอบที่ต้องการ ในภายหลังเขาได้เผชิญหน้ากับเวก้าและได้ทำลายฐานทัพชาโดลู หลังจากการแข่งขันรายการเวิลด์วอร์ริเออร์ครั้งที่สองสิ้นสุดลง ดัลซิมได้เดินทางไปยังสถานที่ต่างๆทั่วโลกเพื่อช่วยเหลือผู้ขาดแคลน

การตอบรับ

ใน ค.ศ. 1992 ดัลซิมได้รับการจัดให้อยู่ในอันดับห้าของตัวละครยอดเยี่ยมประจำปี ค.ศ. 1991 โดยนิตยสารเกมเมสต์ ที่ประเทศญี่ปุ่น ไอจีเอ็นได้จัดให้ตัวละครนี้อยู่ในอันดับแปดของตัวละครอันดับต้นแห่งสตรีทไฟท์เตอร์ โดยให้ข้อสังเกตถึงรูปแบบการเล่นที่เป็นเอกลักษณ์เฉพาะตัว ในฐานะ "บุคคลที่มีพฤติกรรมแปลก ๆ ที่ได้รับความนิยม"
ศูนย์การแพทย์สมเด็จพระเทพรัตนราชสุดาฯ สยามบรมราชกุมารี

ประวัติ

ศูนย์การแพทย์สมเด็จพระเทพรัตนราชสุดา ฯ สยามบรมราชกุมารี เริ่มโครงการมาตั้งแต่ พ.ศ. 2535 เพื่อเฉลิมพระเกียรติเนื่องในวโรกาสที่สมเด็จพระเทพรัตนราชสุดาฯ สยามบรมราชกุมารีเจริญพระชนมายุ ครบ 35 พรรษา และก่อสร้างแล้วเสร็จเมื่อ พ.ศ. 2542 และมีพิธีเปิดอย่างเป็นทางการเมื่อวันที่ 2 พฤศจิกายน พ.ศ. 2544   โดยมีวัตถุประสงค์คือเป็นสถาบันในการจัดการเรียนการสอนของคณะแพทยศาสตร์และนิสิตคณะอื่นๆ ในสายวิทยาศาสตร์สุขภาพที่เกี่ยวข้อง รวมทั้งเป็นแหล่งวิจัยที่มีคุณภาพ โดยเฉพาะการวิจัยในทางคลินิค ซึ่งมีพื้นที่การดำเนินงานครอบคลุมทั้งสิ้น 5 จังหวัด ได้แก่ จังหวัดนครนายก ปราจีนบุรี สระแก้ว ฉะเชิงเทรา ระยอง และชลบุรี

บริการทางการแพทย์

ศูนย์การแพทย์สมเด็จพระเทพ ฯ เป็นโรงพยาบาลขนาด 360 เตียง  พื้นที่ทั้งสิ้น 58,595 ตารางเมตร โดยได้เปิดบริการรักษาด้วยแพทย์ผู้เชี่ยวชาญเฉพาะทาง ปัจจุบันเปิดบริการทั้งสิ้น 11 สาขา คือ สาขาสูติศาสตร์นรีเวชวิทยา, สาขากุมารเวชศาสตร์, สาขาอายุรศาสตร์, สาขาศัลยศาสตร์, สาขาศัลยศาสตร์ออโธปิดิกส์, สาขาทันตกรรม, สาขารังสีวิทยา, สาขาโสต ศอ นาสิก, สาขาจักษุ, สาขาเวชศาสตร์ฟื้นฟู และสาขาจิตเวชศาสตร์ ในตอนแรก ทางโรงพยาบาลได้เปิดรับรักษาผู้ป่วยในจำนวน 30 เตียง จนได้ขยายศักยภาพการดำเนินงานเพิ่มขึ้นตามลำดับ เพื่อให้สามารถรองรับความต้องการของผู้รับบริการที่เพิ่มขึ้น ปัจจุบันสามารถรับรักษาผู้ป่วยในได้ทั้งสิ้น 500 เตียง
ปลาหมอหอย

ปลาหมอหอย (อังกฤษ: Shell dweller, Shelldweller, Shell-breeding, Ostracophil) เป็นชื่อสามัญเรียกปลาน้ำจืดในวงศ์ปลาหมอสี (Cichlidae) กลุ่มหนึ่ง ที่มีพฤติกรรมการอาศัยตลอดจนผสมพันธุ์และวางไข่ไว้ในเปลือกหอย
ปลาหมอหอย โดยมากเป็นปลาหมอสีขนาดเล็ก ขนาดโดยเฉลี่ยประมาณ 2 นิ้ว (พบใหญ่ที่สุด 6 นิ้ว) จะพบอาศัยอยู่ในทะเลสาบแทนกันยีกาและทะเลสาบมาลาวี ในทวีปแอฟริกา จะอาศัยและผสมพันธุ์วางไข่และเลี้ยงดูลูกปลาในเปลือกหอยที่ว่างเปล่าเสมือนรัง โดยจะเป็นเปลือกหอยที่เป็นหอยเปลือกเดี่ยว ชนิด Neothauma tanganyicense และสกุล Lanistes ของปลาที่พบในทะเลสาบมาลาวี
ปลาหมอหอย มีอุปนิสัยซื่อสัตย์และจงรักภักดีกับคู่ของตัว มีพฤติกรรมหวงที่อยู่อาศัย เมื่อมีอันตรายเข้ามาใกล้ปลาหมอหอยจะเข้าไปหลบชั้นในสุดของเปลือกหอย และเมื่อปลาหมอหอยทั้งเพศผู้และเพศเมียพร้อมที่จะผสมพันธุ์ จะจับคู่กันและช่วยกันทำความสะอาดเปลือกหอยและรอบ ๆ บริเวณเปลือกหอย เมื่อถึงเวลาวางไข่จะเข้าไปวางไข่อยู่ในเปลือกหอยและคอยเลี้ยงลูกอยู่ในเปลือกหอยจนลูกอายุได้ประมาณ 1 เดือนจึงออกจากเปลือกหอย ในระหว่างที่เฝ้าไข่หรือเลี้ยงลูก ปลาหมอหอยจะคอยว่ายวนเวียนอยู่บริเวณหอยที่อาศัยอยู่ ไม่ให้ปลาตัวอื่นมาใกล้ ถ้าปลาตัวไหนว่ายมาใกล้ ๆ จะทำการขับไล่ไปทันที พฤติกรรมดังกล่าวจึงเสมือนกับว่าหวงเปลือกหอยของตัวเองมาก
ปลาหมอหอย มีประมาณ 15 ชนิด ล้วนแต่นิยมเลี้ยงเป็นปลาสวยงาม ด้วยความที่มีสีสันและพฤติกรรมที่แปลก น่าสนใจ ในประเทศไทยมีการนำเข้าและเลี้ยงกันประมาณ 10 ชนิด เช่น Lamprologus ocellatus ที่ได้ชื่อว่าเป็นปลาหมอหอยชนิดที่ได้รับความนิยมที่สุด โดยเฉพาะในตัวที่มีสีเหลืองสดหรือสีทอง, L. meleagris และหลายชนิดในสกุล Neolamprologus เช่น N. brevis, N. similis, N. boulengeri, N. cauodopuntatus, Altolamprologus compressiceps และA. calvus
สามารถเลี้ยงและเพาะขยายพันธุ์ได้ในตู้กระจก โดยวิธีการเลี้ยงทำไปโดยง่าย โดยพื้นตู้ควรปูด้วยทรายละเอียดและโปรยเปลือกหอยประเภทหอยเปลือกเดี่ยวลงไปให้ทั่ว เช่น หอยเชอรี่, หอยโข่ง หรือหอยหวาน เพราะเมื่อถึงเวลาผสมพันธุ์ ปลาทั้งตัวผู้และตัวเมียจะทำการคัดเลือกเปลือกหอย และทำความสะอาดรอบ ๆ บริเวณที่วางเปลือก และจะขุดดึงเปลือกหอยให้ฝังลึกลงไปในพื้นทรายให้เห็นโผล่มาเฉพาะบริเวณรูเปลือกเท่านั้น ส่วนเปลือกหอยอันอื่นที่ไม่ได้ใช้ จะอมทรายมาเทกลบเพื่อไม่ให้ปลาตัวอื่นมาใช้ได้ เมื่อรังถูกสร้างเสร็จแล้ว ปลาทั้งคู่จะอาศัยหากิน ตลอดจนว่ายเข้าออกบริเวณาปากเปลือกหอยของตนเท่านั้น จนกระทั่งมีลูกปลาตัวเล็ก ๆ ลูกปลาก็จะว่ายอยู่บริเวณปากเปลือกหอยที่เป็นรังของตน พร้อมด้วยปลาพ่อแม่เป็นผู้ดูแล และจะผลุบหลบเข้าไปในเปลือกหอยเมื่อเห็นว่ามีภัยอันตรายเข้ามาคุกคาม
เจิ้งโจว

ประวัติศาสตร์

ราชวงศ์ซาง ตั้ง Aodu หรือ Bodu ในเจิ้งโจว ส่วนชื่อเจิ้งโจว นั้นมีมาตั้งแต่ราชวงศ์สุยแต่ตั้งให้กับอีกเมืองหนึ่ง ถึงสมัยราชวงศ์ถังจึงมีการย้ายเมืองเจิ้งโจวมายังสถานที่ตั้งปัจจุบัน

การเกษตร

เจิ้งโจวมีผลิตภัณฑ์หลัก เช่น แอปเปิล ยาสูบ ข้าวโพด ฝ้าย และข้าวสาลี นอกจากนี้ เจิ้งโจวยังผลิตปลาไนแม่น้ำเหลือง แตงโม

อุตสาหกรรม

เจิ้งโจว คือหนึ่งในเมืองแห่งอุตสาหกรรมหลักในจีนตั้งแต่ พ.ศ. 2492 อุตสาหกรรมหลักของเมืองคือสิ่งทอ ผลิตผลอื่นๆของเมืองได้แก่ รถแทรกเตอร์ หัวรถจักร บุหรี่ ปุ๋ย เนื้อสัตว์ที่ผ่านกรรมวิธี เครื่องจักรกลทางการเกษตร และอุปกรณ์ไฟฟ้า
ปัจจุบัน มีเขตเศรษฐกิจพิเศษอากาศยานเจิ้งโจว ( Zhengzhou Airport Economy Zone : ZEAZ )
รถไฟใต้ดินปักกิ่ง สาย 5

เทคโนโลยี

รถไฟใต้ดินปักกิ่ง สาย 5 เป็นเส้นทางสายแรกในระบบที่มีประตูกั้นชานชาลาในสถานีใต้ดินและยกระดับ จอโทรทัศน์ที่สถานี และเสียงประกาศแบบดิจิตัล